བདུད་རྩི་སྨན་གྱི་རྣམ་དབྱེ་ངོ་བོ་ནུས་མིང་རྒྱས་པར་བཤད་པ་དྲི་མེད་ཤེལ་ཕྲེང་ལས།ག་པུར་ཚ་བ་རྒྱས་པ་ཐོག་བབས་གསོད།།རྙིང་ཞིང་ཞེན་པའི་ཚ་བ་རྩད་ནས་འབྱིན།།ཞེས་པ་ལ།རྒྱུད་རིན་ཆེན་སྤུངས་པ་ལས།བསིལ་གྱི་རྒྱལ་པོ་ག་པུར་ཡིན་ཏེ་བསིལ་ལ་རྩུབ།།བློན་པོ་ཅུ་གང་མེད་ན་རྩུབ་པས་ཚ་བར་ལྡོག།ཅེས་དང་།གདམས་པ་སུམ་ཅུ་པ་ལས།ག་པུར་བསིལ་ཡང་གྲང་ཞིང་སྐམ་ལ་རྩུབ།།རྒྱལ་བློན་རྐྱང་རྒྱུག་པའི་ཚ་བ་སེལ།།སྨན་འཕྲོད་གཞན་གྱིས་གཞན་ཡང་ཡང་པར་བྱེད།།ཅེས་དང་།རང་བྱུང་རྡོ་རྗེས།རྩི་སྨན་རྒྱལ་པོ་ག་པུར་ཏེ།།ཀཉྪ་ག་པུར་རྒྱས་ཚད་སེལ།།ཤེལ་ནི་རྩུབ་བསིལ་དེ་དང་འདྲ།།སྟག་ཟིལ་སེར་མཉེན་ཁྲག་མཁྲིས་སེལ།།མང་ནི་རླུང་ལྡན་ཚད་པ་འཇོམས།།ཞེས་དང་།དྷརྨ་སཽ་མིས།སྨན་གྱི་རྒྱལ་པོ་ག་པུར་ཏེ།།ཅུ་གང་བློན་གྱིས་མ་བསྒྱུར་ན།།ནུས་པ་བསིལ་བས་ཚད་པར་ལྡོག།ཁ་ཚ་བསྐ་རྩུབ་བསིལ་ཡང་གྱོང་།།ཞེས་དང་།ཕྲིན་ལས་རྒྱུད་ལས།དེ་རིགས་མང་དང་སྟག་ཟིལ་ཤེལ་དང་གསུམ།།མང་ནི་སེར་ལ་སྣ་རིང་མཉེན་ལ་འཇམ།།ཡང་ན་དཀར་འཇམ་ཁ་བ་བསྒོངས་པ་འདྲ།།འཇམ་ལ་བསིལ་བས་རླུང་ལྡན་ཚ་བ་སེལ།།སྟག་ཟིལ་མདངས་སེར་སུལ་མང་ཕོ་ཅོང་འདྲ།མང་བས་རྩུབ་བསིལ་ཚ་བ་ཀུན་ལ་རྒྱུགཤེལ་ནི་དཀར་ལ་ཀྲོན་ཏེ་འཁྱག་པ་འདྲ།།ཤིན་ཏུ་བསིལ་བས་རྒྱས་ཚད་རྐྱང་པ་འཇོམས།།ཞེས་པའི་མིང་ནི།ཀཏྦཱུཧུ་རཾ།ག་པུར།གྷ་ན་སྭོ་ར།སྤྲིན་གྱི་སྙིང་པོ།ཧི་མ་བ་ལུ་ཀཱཁ་བའི་ཕྱེ་མ།སི་ཏཱ་བྷྲ།འོད་དཀར་ཅན།རེ་ཎི་སྭོ་ར།རྡུལ་གྱི་སྙིང་པོ།ཙནྡྲ་སཾ་ཛྙཱ།མིང་ཅན།ཙནྡྲ་བྷསྨ།ཟླ་བའི་ཐལ་བ།ཧི་མ་མཱ།ཁ་བའི་མིང་ཅན།བེདྷ་ཀརྟོག་བྱེད།ཏ་རུ་སྭོ་ར།ཤིང་གི་སྙིང་པོ།ར་ས་ཀེ་ས་ར།རོའི་གེ་སར།ཧི་མ་གརྦྷ།བསིལ་བའི་སྙིང་པོ།ཞེས་དང་།གབ་ཏུ།ཟླ་བ་སེང་གེའི་འོ་མ་ཟེར་རོ།།འདིའི་བྱུང་ཁུངས་འགྲེལ་བྱེད་དག་སྣ་ཚོགས་པར་སྨྲ་བ་ནི།ཤས་ཆེར་ཙནྡན་གྱི་ཐང་ཆུར་བཞེད་ལ།དེ་ཡང་ནུས་པའི་ཁྱད་པར་ནི།ས་མཆོག་ལ་མང་།གོཪྴིཪྵ་ལ་སྟག་ཟིལ།སྦྲུལ་སྙིང་ལ་ཤེལ་འབྱུང་ཞེས་དང་།ཁ་ཅིག་གོཪྴིཪྵ་དང་སྦྲུལ་སྙིང་མི་ཡུལ་དུ་མེད།ས་མཆོག་ལས་བྱུང་ཞེས་གསུངས།དེར་བཞེད་ནའང་ཚུལ་མང་བ་ནི།ཕྱོགས་ཀྱི་ཁྱད་པར་ལས་ཕྱེ་བ་དང་།ས་སྟོད་སྨད་ཀྱི་ཁྱད་པར་ལས་ཕྱེ་བ་དང་།ཉིན་སྲིབ་སོགས་དྲོ་གྲང་གི་ཁྱད་པར་ལས་ཕྱེ་བ་དང་།ཤིང་རྒན་གཞོན་གྱིས་དང་།བླངས་ནས་གསར་རྙིང་གིས་དང་།དབྱར་དགུན་སོགས་དུས་ཀྱིས་དང་།ཡང་ཁ་ཅིག་ཁཎྡྲིར་འདོད་པ་དང་།ཁ་ཅིག་ས་འོག་ནས་བརྐོས་པ་དང་།ཁ་ཅིག་གངས་རྙིང་ལས་བྱུང་ཞེས་མང་མོད།འོན་ཀྱང་ངེས་པ་རང་འཕགས་ཡུལ་གྱི་མཁས་པའི་གདམས་པ་དང་།ངོས་མཐོང་རྒྱུས་ཅན་གྱི་ཛོ་ཀི་རྣམས་ཀྱི་རྒྱུས་གཏམ་བཅས་ཞལ་འཆམས་པ་ནི།ཤིང་ཀཉྪ་ཞེས་པ་ལས་བྱུང་བ་སྟག་ཟིལ་ག་པུར་ཞེས་མདངས་སེར་ལ་སུལ་མང་བ་ཅན་དེ་ནུས་པ་བསིལ་བའི་འབྲིང་པོ་དང་།ཤིང་ཚིངྒིང་ཞེས་བྱ་བ་ལས་བྱུང་བའི་ག་པུར་ནི།མང་ག་པུར་ཞེས་སེར་ལ་སྣ་རིང་མཉེན་པ་ཞིག་དང་།ཡང་དཀར་ལ་འཇམ་པ་ཁ་བ་བསྒོངས་པ་འདྲ་བ་ཞིག་དང་།རིགས་གཉིས་འབྱུང་བ་དེ་བསིལ་བའི་ནང་གི་བསིལ་ཤེད་ཆུང་བ་ཤིང་བྷི་མ་ཞེས་པ་ལས་བྱུང་བ་ཤེལ་ག་པུར་ཞེས་ཤིན་ཏུ་དཀར་སྔོ་འཁྱག་པའི་དུམ་བུ་འདྲ་བ་བསིལ་བའི་བསིལ་བ།འདྲ་ཡིག་དུང་གི་མིག་ལས།དང་པོ་བསིལ་གྱི་རྒྱལ་པོ་ག་པུར་ནི།།ཤེལ་ག་པུར་གངས་དཀར་ཚལ་པ་འདྲ།།སྟག་ཟིལ་ག་པུར་འབྲི་མར་གཤགས་པ་འདྲ།།མང་ག་པུར་ཁ་བ་བསྒོངས་པ་འདྲ།།ཞེས་གསུངས་སོ།།